Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 697/08/8802	Košice I, 24.2.2012
EEČ : 2-63-54-2012

U Z N E S E N I E

Trestná vec:	obvinená XXXXX a spol.  
Trestný čin:	podvodu formou spolupáchateľstva podľa § 9 ods. 2 k §  250 ods. 1 Trestného zákona, č. 140/1961 Zb. v znení neskorších predpisov, účinného v čase spáchania činu

Rozhodol: 	prokurátor Okresnej prokuratúry Košice I
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
	povolanie: operátor
Skutková veta:
v presne nezistenom čase dňa 17.01.2005 v Košiciach, v úmysle získať finančný prospech XXXXX po predchádzajúcej dohode s XXXXX uzatvorila zmluvu s obchodnou spoločnosťou Kasolvencia Slovensko, s.r.o., Za kasárňou, Bratislava, ktorá je súčasťou AVON Cosmetisc s.r.o. Bratislava, a to na základe falošného splnomocnenia zo dňa 10.01.2005 vydaného na meno XXXXX, , trvale bytom XXXXX, ulica Hemerkova č. 23, ktoré spoločne napísali obv. XXXXX a obv. XXXXX a následne obv. XXXXX objednala tovar v hodnote 8.757,-.Sk, ktorý si prevzala a neuhradila, čím takto spoločne podvodným konaním spôsobili škodu vo výške 8.757,-Sk pre spol. Avon Cosmetics, Bratislava.

Podľa §216 odsek 2 Trestného poriadku je určená všetkým obvineným skúšobná doba v trvaní 12 mesiacov.
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
 Uznesením povereného príslušníka PZ, Obvodného oddelenia PZ XXXXX - Staré mesto, sp. zn.  ORP-1831/SM-KE-2008 z 19.11.2008 bolo podľa § 206 ods. 1 Trestného poriadku vznesené obvinenie XXXXX a XXXXX  za  trestný čin  podvodu formou spolupáchateľstva podľa § 9 ods. 2 k § 250 ods. 1 Trestného zákona, č. 140/1961 Zb. v znení neskorších predpisov, účinného v čase spáchania činu, na tom  skutkovom základe,  ako je to uvedené vo výrokovej časti tohto uznesenia.
Obvinené XXXXX a XXXXX spáchanie skutku priznali v plnom rozsahu a svoje konanie oľutovali.
Dňa 03.02.2012 došlo na Okresnom súde XXXXX I pred mediačným úradníkom k mediácii, kde sa obvinená XXXXX  priznala k spáchaniu skutku. Poškodená XXXXX si neuplatnila nárok na náhradu škody. Obvinená XXXXX sa ku skutku priznala pri svojom výsluchu dňa 02.12.2011. 
Priznanie obvinených korešponduje aj s výpoveďami poškodenej a zabezpečenými listinnými dôkazmi.
Po poučení podľa ustanovení  § 216 a 217  Trestného poriadku dali obvinené pri svojich výsluchoch výslovný súhlas, aby prokurátor po skončení vyšetrovania predmetné trestné stíhanie podmienečne zastavil.
Obvinená XXXXX je z miesta bydliska charakterizovaná všeobecne, doposiaľ nebola súdne  trestaná Obvinená  XXXXX je z meste bydliska hodnotená všeobecne. Doposiaľ bola 1 x súdne trestná a to rozsudkom Okresného súdu Trebišov sp. zn. 3 T 106/04 z 09.05.2005 za trestný čin podľa § 9 ods. 2 k § 238 ods. 1, ods. 3 Trestného zákona na trest odňatia slobody na 1 rok so skúšobnou dobou do 10.02.2008. Osvedčila sa 06.01.2009. Odsúdenie má zahladené.  
Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam rozhodne prokurátor, že sa obvinený osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje.
Podľa § 216 ods. 2 Trestného poriadku bola obvineným určená skúšobná doba v trvaní 12 mesiacov, ktorá začína plynúť právoplatnosťou tohto rozhodnutia. V rámci tejto skúšobnej doby sú obvinené povinné viesť riadny život, pričom ak obvinené v priebehu tejto skúšobnej doby povedú riadny život, rozhodnem, že sa osvedčili. V opačnom prípade a to aj počas skúšobnej doby sa v trestnom stíhaní bude pokračovať.
Keďže obvinená XXXXX a XXXXX  podľa ustanovení § 216 a 217 Trestného poriadku dali súhlas k podmienečnému zastaveniu trestného stíhania, k trestnému činu sa v plnom rozsahu priznali, poškodená si neuplatňuje nároky na náhradu škody, keďže horná hranica predmetného trestného činu neprevyšuje 5 rokov a vzhľadom na osobu obvinených s prihliadnutím na ich doterajší život, ako aj na okolnosti prípadu, považujem rozhodnutie o podmienečnom zastavení trestného stíhania za postačujúce, a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Rajnič
prokurátor